God verwag van jou om te restoureer in die stukkende wêreld! - Dr Peet Vermeulen - Wapadrant
God verwag van jou om te restoureer in die stukkende wêreld! - Dr Peet Vermeulen
Luister preek audio
2 Samuel 13-18 Teks 2 Sam 18:33 & Joh 13:34
Hoe gaan dit met die verhoudings in jou lewe?
Gee vir jouself ‘n punt uit 10. 0 = swak en 10 is Uitstekend
1. Jou verhoudings met die mense om jou?
2. Die mense om jou se verhouding met jou?
Ons leef in ‘n stukkende wêreld…
Daar is soveel stukkende mense, stukkende gesinne.
Stukkende verhoudings tussen ouers en kinders, broers en susters, huweliksmaats,
kollega’s, werknemers en werkgewers…
Dit is niks nuuts nie.
Kom ek vertel vir u van so ‘n stukkende verhaal uit 2 Samuel 13-18
Die verhaal speel af in die Koningsfamilie van Koning Dawid.
Drie van Dawid se kinders is betrokke.
Sy dogter Tamar was ‘n baie mooi meisie.
‘n Pragtige pop! Sy het die oë laat draai het.
Haar een halfbroer Amnon het kop verloor en op haar verlief geraak.
Sy verliefdheid was so erg dat hy skoon siek was daarvan.
Hy het depressief geraak want Tamar is in die vroue kwartiere opgepas
en was dus buite sy bereik.
Jonadab ‘n neef van Amnon het agtergekom: Die man is depressief!
Hy het navraag gedoen
– Amnon, jy is die koning se seun, wat is fout, waarom is jy so depressief?
Vertel my wat is fout?
Amnon het Jonadab sy geheim vertel.
Jonadab het Amnon die bose plan gegee om op sy bed te gaan lê en maak of hy siek is. Wanneer die koning hom besoek en navraag doen moet hy vra dat Tamar, die beeldskone vir hom twee hartvormige broodjies moes kom bak. En nie in die kombuis van sy huis nie maar daar waar hy haar kon sien en Sy moes dit self vir hom aanbied.
Dawid as Pa moes onmiddellik snuf in die neus gekry het. Hy moes sy dogter beskerm het maar hy het in die bose plan gedeel deur Tamar te laat kom..
Die manne het hul slenter uitgevoer.
Tamar het in opdrag van Dawid gaan broodjies bak, Amnon het al die diensknegte uitgestuur. Hy het Tamar gegryp, oorweldig en verkrag. Hy het haar onmiddellik verwerp (gehaat – NLV). Hy het haar weggejaag ten spyte van haar voorstelle om die beste van die gemors te maak.
Sy wellus het in afsku oorgegaan.
Nadat Tamar die huis uitgesmyt is, het sy stof op haar kop gegooi, haar mantel geskeur, haar hande op haar kop gesit en geloop en skreeu sover sy gegaan het.
Sy was ‘n wrak.
Absalom haar broer het gehoor wat gebeur het en haar in sy huis geneem.
Pa, Dawid, was woedend – maar hy het niks gedoen nie. Weet nie of dit was omdat Amnon sy oudste seun was of omdat hyself agter die deur gestaan het na sy owerspel met Batseba nie.
Absalom het Amnon gehaat en wraak gesweer. Hy het ‘n koue oorlog teen Amnon gevoer, nie ‘n woord met hom gepraat nie. Baie van ons gebruik hierdie taktiek: Jy mense doelbewus vermy want jy wil nie met hulle praat nie.
Twee jaar later toe dit lyk of die stof gaan lê het, het Absalom die seuns van die koningshuis vir ‘n fees tydens skeertyd genooi. Hy het sy werkers opdrag gegee, “sodra julle sien dat Amnon jolig, vrolik is van die wyn, slaan hom dood”
Hulle het die sluipmoord sekuur uitgevoer. In die proses is die troonopvolger dood en Absalom moes vlug.
Koning Dawid het net oor Amnon, sy oudste seun getreur…
Alhoewel hy oor Absalom gemis het, het hy hom nie laat terugkom nie.
Die liefde het ontbreek…
Joab, Dawid se leer owerste het deur middle van ‘n vrou vir Dawid op sy liefdeloosheid gewys.
Sy het haar voorgedoen as ‘n treurende weduwee. Sy het aan Dawid vertel dat haar twee seuns baklei het en die een het die ander doodgemaak. Om die situasie te vererger eis haar familie dat sy die ander seun uitlewer sodat hulle hom met die dood kan straf oor die moord op sy broer… Omdat sy ‘n weduwee is, is die oorlewende seun haar enigste hoop op versorging.
As uitspraak het Dawid dadelik beveel: dit mag gebeur nie! Waarop die vrou aan hom gevra het – hoekom laat hy dan nie vir Absalom terugkom nie.
U sien Dawid moes homself ontdek binne die verhaal. Dié situasie moes vir hom iets van ‘n dejavu gebring het. Sy vorige ontmoeting met Natan moes helder in sy gedagtes gewees het.
Dawid het toegelaat dat Absalom terugkom maar met die uitdruklike opdrag dat hy sy pa Dawid nie mag sien nie nie.
U sien, liefdeloosheid bring dikwels moedswilligheid
Wat sê Dawid daardeur?
Hardkoppig sê hy: Absalom, ek wil nie met jou praat nie, ek wil jou nie sien nie, ten spyte van my verlange na jou.
U sien daar is nie aan die verhoudings gewerk nie. Dit gee af op die mense om jou. Dit was so erg dat Absalom na 2 jaar aan Joab ‘n boodskap gestuur het: Ek wil met jou praat. Twee maal het hy die versoek maar Joab het geweier. Om Joab by hom te kry het hy Absalom se garsland aan die brand laat steek. Toe Joab opdaag was Absalom se vraag aan hom: Hoekom het jy my hiernatoe laat kom. As die koning nie met my wil praat nie was ek beter af daar in die vreemde. As ek skuldig is, laat hy my doodmaak
Eers daarna het Dawid ingestem om Absalom te sien.
Maar toe swaai die pendulum en Absalom kom in opstand teen sy pa. Koning Dawid moes vir sy lewe vlug. Pa en seun voer oorlog teen mekaar. Absalom se muil hardloop tydens die geveg met hom onder ‘n akkerboom deur en sy kop het aan die takke vasgehaak terwyl die muil verder gehardloop het. Daar het Joab 3 spiese deur sy hart kom steek…
Die uiteinde: as jy by Dawid se kamerdeur staan hoor jy hom huil, “Absalom my seun, my seun, Absalom, ag as ek maar in jou plek kon sterwe, Absalom, my seun, my seun (2 Sam 18:33)
1. Liefdeloosheid, moedswilligheid gee vir jou ‘n rekening.
2. Dit versuur die lewe.
3. Dit vernietig verhoudings en lewens
4. maak haat en woede in mense wakker…
5. Gebrek aan respek teenoor ouers
6. Dit veroorsaak koue oorloë…
7. Dit laat mense perspektief verloor en mense moor…
Dit is presies wat in die lewe gebeur…
En wanneer van die partye dood is – dan wil mense skielik treur en probeer regmaak..
Spreekwoord sê: Spyt kom altyd te laat…
Bo dit alles, lei jou verhouding met God skade…
Jy hoor later net die wraak of vergeldingstem van die Satan en nie meer die van die Here wat reg, liefde en orde soek nie…
Jy beland in ‘n geestlike woestyn…
Daarom die vraag vanoggend:
1. Hoe lyk jou lewe?
2. Hoe lyk jou verhoudings – met God en medemens en die wêreld?
3. Herken jy dalk iets van die dinamika in hierdie verhaal in jou lewe?
4. Hoeveel liefdeloosheid, moedswilligheid is daar in jou lewe?
5. Sien jy dalk gevaarligte flikker in jou verhoudings met ander..?
Ek dink een van die grootste struikelblokke is die eie ek wat wil wraak neem.
Rom 12:19-20 leer
Moenie self wraak neem nie geliefdes,
maar laat dit oor aan die oordeel van God.
Daar staan immers geskrywe:
Dit is My reg om te straf; Ek sal vergeld sê die Here.
As jou vyand honger is, gee hom iets om te eet;
want deur dit te doen,
maak jy hom vuurrooi van skaamte
God het vir jou die voorbeeld gestel.
Ten spite van die mens se sonde – tree Hy in liefde op.
Hy het jou so lief dat Hy sy Seun die dood in jou plek laat sterf om vir jou sondes te betaal.
Hoor jy dit?
Jesus het vir elke gelowige se sonde betaal
Hy het vrede tussen elkeen wat in Hom glo en God gebring
Hy het die sonde skuld betaal sodat jy in ‘n persoonlike liefdesverhouding met God kan leef…
Hy bring en begin die groot restourasie proses…
Hy verwag dat ook jy deel sal word van God se restourasie span
deur in liefde teenoor Hom en jou medemens en die skepping sal leef.
Jesus leer in Johannes 13:34
Ek gee julle ‘n nuwe gebod: Julle moet mekaar liefhê
Liefde herstel verhoudings
Liefde gee om vir mekaar
Liefde bedien mekaar
Liefde versorg mekaar, dra mekaar, vra wat is die beste vir die ander person?
Hoe lyk die verhoudings waarbinne jy jou bevind?
Maak vandag nog ‘n plan van aksie
en begin restoureer aan jou verhoudings.
 Hulle het beide Koning Dawid as pa gehad maar was die kinders van verskillende vroue
 Sy tree op asof sy ‘n weduwee is.